pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ทอท. ชี้แจงมาตรการรองรับความแออัดของสนามบินในอนาคต
วันเสาร์ที่ 6 มกราคม 2561
ทอท. ชี้แจงมาตรการรองรับความแออัดของสนามบินในอนาคต
กรรมการผู้อํานวยการใหญ่ บริษัท ท่าอากาศยานไทย จํากัด (มหาชน) (ทอท.) ชี้แจงมาตรการรองรับความแออัดของสนามบินในอนาคต
วันที่ 5 มกราคม 2561 นายนิตินัย ศิริสมรรถการ กรรมการผู้อํานวยการใหญ่ บริษัท ท่าอากาศยานไทย จํากัด (มหาชน) (ทอท.) กระทรวงคมนาคม ชี้แจงมาตรการรองรับความแออัดของสนามบินในอนาคต ดังนี้
ทอท. มีแผนขยายท่าอากาศยานภายใต้ความรับผิดชอบทั้ง 6 แห่งในระยะ 10 ปี นับตั้งแต่ปีงบประมาณ 2559 โดยจะเพิ่มศักยภาพการรองรับผู้โดยสารจากเดิม 83.5 ล้านคนต่อปีเป็น 184 ล้านคนต่อปีในปีงบประมาณ 2568 คาดว่าใช้งบประมาณลงทุนรวม 2.2 แสนล้านบาท ซึ่งในเดือนมิถุนายน 2561 หลังการปรับปรุงท่าอากาศยานภูเก็ต (ทภก.) ระยะที่ 2 แล้วเสร็จ และเมื่อรวมกับการปรับปรุงท่าอากาศยานดอนเมือง (ทดม.) เมื่อปี 2559 พบว่า ทอท. ได้ขยายศักยภาพการรองรับผู้โดยสารเพิ่มขึ้นเป็น 42.5 ล้านคนต่อปี โดยปัจจุบันในปี 2560 มีปริมาณผู้โดยสารที่ใช้ บริการท่าอากาศยานของ ทอท. จํานวน 133 ล้านคน
ท่าอากาศยานสุวรรณภูมิซึ่งเป็นท่าอากาศยานหลักของประเทศปัจจุบันอยู่ระหว่างดําเนินการก่อสร้าง ตามโครงการพัฒนาท่าอากาศยานสุวรรณภูมิ (ปีงบประมาณ 2554–2560) โดยเริ่มก่อสร้างเมื่อวันที่ 14 กันยายน 2559 และคาดว่าจะแล้วเสร็จภายในปี 2564 เมื่อดําเนินการแล้วเสร็จจะเพิ่มขีดความสามารถในการรองรับ ผู้โดยสารจากเดิม 45 ล้านคนต่อปีเป็น 60 ล้านคนต่อปี
สําหรับในระยะที่การก่อสร้างขยายท่าอากาศยานกําลังดําเนินการตามแผนงานข้างต้น ทอท. ในฐานะหน่วยงาน ภายใต้สังกัดกระทรวงคมนาคมได้ร่วมทําแผนบูรณาการยุทธศาสตร์การบริหารท่าอากาศยาน เพื่อนําไปสู่การพัฒนาโครงข่ายระบบการขนส่งทางอากาศของประเทศในภาพรวม โดย ทอท. ได้วิเคราะห์บทบาทของ ทอท. ในการเพิ่มศักยภาพโครงข่ายระบบท่าอากาศยานของประเทศไทยภายใต้กรอบแนวคิดแบบ Cluster ซึ่งจะทําให้การลงทุนในแต่ละท่าอากาศยานมีประสิทธิภาพและเหมาะสมกับตําแหน่งทางยุทธศาสตร์ (Positioning) ของท่าอากาศยานแต่ละแห่ง
---------------------------
รัฐบาลไทย-ข่าวทำเนียบรัฐบาล-คณะอนุกรรมการนโยบายและบริหารข้าวแห่งชาติด้านการผลิต เห็นชอบพื้นที่เป้าหมายการส่งเสริมการปลูกข้าว ปี 2563/64
วันพฤหัสบดีที่ 21 พฤษภาคม 2563
คณะอนุกรรมการนโยบายและบริหารข้าวแห่งชาติด้านการผลิต เห็นชอบพื้นที่เป้าหมายการส่งเสริมการปลูกข้าว ปี 2563/64
คณะอนุกรรมการนโยบายและบริหารข้าวแห่งชาติด้านการผลิต เห็นชอบพื้นที่เป้าหมายการส่งเสริมการปลูกข้าว ปี 2563/64 รอบที่ 1 (นาปี) จํานวน 59.884 ล้านไร่
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังการประชุมคณะอนุกรรมการนโยบายและบริหารข้าวแห่งชาติด้านการผลิต ณ กระทรวงเกษตรและสหกรณ์ ว่า จากการคาดการณ์ปริมาณน้ําต้นทุนของลุ่มน้ําเจ้าพระยา ณ วันที่ 1 พฤศจิกายน 2563 จากร่างแผนการจัดสรรน้ําฤดูแล้ง ปี 2563/64 (พฤศจิกายน 2563 - เมษายน 2564) ที่คาดว่าจะมีปริมาณน้ํา 5,500 ล้านลูกบาศก์เมตร คิดเป็นร้อยละ 59 ของปริมาณน้ําต้นทุน ที่ประชุมจึงได้มีมติเห็นชอบพื้นที่เป้าหมายการส่งเสริมการปลูกข้าว ปี 2563/64 รอบที่ 1 (นาปี) พื้นที่ปลูก 59.884 ล้านไร่ แบ่งเป็น 1. ข้าวหอมมะลิ 27.500 ล้านไร่ ปริมาณ 9.161 ล้านตันข้าวเปลือก 2. ข้าวหอมไทย (ข้าวปทุมธานี 1) 2.084 ล้านไร่ ปริมาณ 1.396 ล้านตันข้าวเปลือก 3. ข้าวเจ้า 13.488 ล้านไร่ ปริมาณ 8.192 ล้านตันข้าวเปลือก 4. ข้าวเหนียว 16.253 ล้านไร่ ปริมาณ 5.770 ล้านตันข้าวเปลือก และ 5. ข้าวตลาดเฉพาะ 0.559 ล้านไร่ ปริมาณ 0.219 ล้านตันข้าวเปลือก ซึ่งจะทําให้มีข้าวเปลือกทุกชนิดพันธุ์รวมประมาณ 24.657 ล้านตัน โดยเมื่อเป็นข้าวสารแล้วจะได้ประมาณ 16.03 ล้านตัน
นอกจากนี้ กรมส่งเสริมการเกษตรได้จัดทําข้อมูลการขึ้นทะเบียนปี 2562/63 รอบที่ 1 รายกลุ่มสินค้าข้าว 5 กลุ่ม ได้แก่ 1) ข้าวหอมมะลิ 2) ข้าวหอมไทย 3) ข้าวเจ้า (ข้าวเจ้าพื้นนุ่ม และข้าวเจ้าพื้นแข็ง) 4) ข้าวเหนียว และ 5) ข้าวตลาดเฉพาะ แยกเป็นรายภาค รายชนิดข้าว (ข้อมูล ณ วันที่ 12 พฤษภาคม 2563) รวมทั้งสิ้น 4,494,397 ครัวเรือน พื้นที่ 61, 207,114 ไร่
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-ผู้อำนวยการสำนักงานเศรษฐกิจการคลังชี้แจงการเก็บภาษีสรรพสามิตสุรายาสูบเข้ากองทุนผู้สูงอายุ
วันพฤหัสบดีที่ 3 สิงหาคม 2560
ผู้อํานวยการสํานักงานเศรษฐกิจการคลังชี้แจงการเก็บภาษีสรรพสามิตสุรายาสูบเข้ากองทุนผู้สูงอายุ
การจัดเก็บภาษีสรรพสามิต สุราและยาสูบเพิ่มเติม เพื่อนําเข้ากองทุนผู้สูง  มีภารกิจที่ชัดเจนในการใช้งบประมาณเพื่อดูแลช่วยเหลือเพื่อการยังชีพแก่ผู้สูงอายุ
ที่มีรายได้น้อยเท่านั้น
วันนี้ (3 สิงหาคม 2560) นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง สํานักงานเศรษฐกิจการคลังกระทรวงการคลัง ได้ชี้แจงถึงกรณีการเก็บภาษีสรรพสามิตสุรายาสูบเพิ่มเติม เพื่อนําเข้ากองทุนผู้สูงอายุว่า ประเทศไทยได้เข้าสู่สังคมผู้สูงอายุ และมีความจําเป็นต้องใช้งบประมาณในการแก้ปัญหาดังกล่าว จึงควรมีแหล่งที่มาของเงินที่ชัดเจนและต่อเนื่อง ประกอบกับการลงทะเบียนเพื่อสวัสดิการแห่งรัฐของกระทรวงการคลังพบว่า ผู้สูงอายุที่มีรายได้น้อยมีจํานวนมากถึง 3 ล้านกว่าคน ดังนั้น จึงจําเป็นต้องมีรายได้เพื่อมาแก้ไขปัญหาดังกล่าว ซึ่งการจัดเก็บภาษีสรรพสามิต สุราและยาสูบเพิ่มเติมในอัตราร้อยละ 2 นี้เป็นการจัดเก็บเพิ่มบนฐานของภาษีที่เสียอยู่ ดังนั้น จึงส่งผลกระทบต่อราคาขายปลีกเพียงเล็กน้อยเท่านั้น และเห็นว่าน่าจะเป็นแนวทางที่เหมาะสม เพราะรัฐบาลมีงบประมาณจํากัด และมีภารกิจในด้านต่าง ๆ ซึ่งต้องใช้งบประมาณจํานวนมาก การดําเนินมาตรการดังกล่าวจึงเป็นการบริหารงบประมาณที่มีอยู่ให้มีประสิทธิภาพ
ทั้งนี้ การจัดเก็บภาษีสรรพสามิต สุราและยาสูบเพิ่มเติม เพื่อนําเข้ากองทุนผู้สูง มีภารกิจที่ชัดเจนในการใช้งบประมาณเพื่อดูแลช่วยเหลือเพื่อการยังชีพแก่ผู้สูงอายุที่มีรายได้น้อยเท่านั้น
..............................................
รัฐบาลไทย-ข่าวทำเนียบรัฐบาล-ยุติธรรมสร้างสุขคลายทุกข์ให้กับประชาชน
วันจันทร์ที่ 6 มกราคม 2563
ยุติธรรมสร้างสุขคลายทุกข์ให้กับประชาชน
วันจันทร์ที่ 6 มกราคม 2563
​
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลมอบของขวัญปีใหม่ 2563 ด้วยการให้บริการงานยุติธรรมผ่านระบบเทคโนโลยี เช่น สายด่วนยุติธรรมสร้างสุขไม่ต้องขอ เรารอ 24 ชั่วโมง ที่ให้คําปรึกษาทางกฎหมายหลายภาษา เช่น ภาษาอังกฤษ ภาษาจีน ภาษายาวี ภาษามาเลย์ ภาษาไทย / การเยี่ยมเด็กและเยาวชนทางไกล ผ่านระบบ VDO Conference และ Application นัดหมายพนักงานสอบสวนด้วยระบบ On Line โดย QR Code เพื่อกําหนดวัน เวลา สถานที่ เพื่อพบเจ้าหน้าที่ รวมถึงรับเรื่องราวร้องทุกข์ ตลอด 24 ชั่วโมง เป็นต้น ผู้สนใจสอบถามข้อมูลเพิ่มเติมได้ที่ สายด่วนยุติธรรม โทร. 1111 กด 77
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รัฐมนตรีช่วยว่าการกระทรวงกลาโหม/หัวหน้าผู้แทนพิเศษของรัฐบาลพร้อมคณะ ลงพื้นที่ติดตามสถานการณ์ จังหวัดชายแดนใต้ย้ำใช้งานข่าวสนับสนุนการปฏิบัติงานทางยุทธวิธี
วันพุธที่ 22 มกราคม 2563
รัฐมนตรีช่วยว่าการกระทรวงกลาโหม/หัวหน้าผู้แทนพิเศษของรัฐบาลพร้อมคณะ ลงพื้นที่ติดตามสถานการณ์ จังหวัดชายแดนใต้ย้ําใช้งานข่าวสนับสนุนการปฏิบัติงานทางยุทธวิธี
วันนี้ 20 มกราคม 2563 เวลา 10:15 น. ณ หน่วยเฉพาะกิจปัตตานี ค่ายอิงคยุทธบริหาร ตําบลบ่อทอง อําเภอหนองจิก จังหวัดปัตตานี
วันนี้ 20 มกราคม 2563 เวลา 10:15 น. ณ หน่วยเฉพาะกิจปัตตานี ค่ายอิงคยุทธบริหาร ตําบลบ่อทอง อําเภอหนองจิก จังหวัดปัตตานี พลเอกชัยชาญ ช้างมงคล รัฐมนตรีช่วยว่าการกระทรวงกลาโหม/หัวหน้าผู้แทนพิเศษของรัฐบาลพร้อมคณะ ลงพื้นที่ติดตามสถานการณ์การแก้ไขปัญหาจังหวัดชายแดนภาคใต้ โดยมี พลโท สมพล ปานกุล รองผู้อํานวยการรักษาความมั่นคงภายในภาค 4 ส่วนหน้า พลตรีปิยพงษ์ วงศ์จันทร์ ผู้บังคับหน่วยเฉพาะกิจปัตตานี และฝ่ายอํานวยการของผู้แทนพิเศษของรัฐบาล และกําลังพลของหน่วยเฉพาะกิจปัตตานี ร่วมให้การต้อนรับ
ในโอกาสนี้ พลเอกชัยชาญ ช้างมงคล รัฐมนตรีช่วยว่าการกระทรวงกลาโหม/หัวหน้าผู้แทนพิเศษของรัฐบาลพร้อมคณะ ได้รับฟังบรรยายสรุปรับทราบสถานการณ์และความคืบหน้าของคดีสําคัญต่างๆในพื้นที่จังหวัดชายแดนภาคใต้ และได้มอบนโยบายรวมถึงแนวทางการปฏิบัติให้ทุกหน่วยนําไปปรับใช้ ในการปฏิบัติงานให้มีประสิทธิภาพมากขึ้น โดยได้เน้นย้ําในเรื่องต่างๆ 5 เรื่อง ประกอบด้วย การเพิ่มประสิทธิภาพงานด้านการข่าว โดยใช้เครื่องมือที่มี รวมทั้งการประสานงานกับหน่วยข้างเคียง เพื่อได้มาซึ่งข่าวสารที่แม่นยําและมีประสิทธิภาพ สามารถนําไปใช้ในการปฏิบัติงานให้เกิดผลเป็นรูปธรรม , การเพิ่มความเข้มข้นในการแก้ไขปัญหาภัยแทรกซ้อน โดยเฉพาะปัญหายาเสพติดในพื้นที่ ซึ่งเป็นต้นเหตุของปัญหาด้านต่างๆ รวมทั้งปัญหาการก่อความไม่สงบด้วย , ให้ความสําคัญกับงานพัฒนาเพื่อความมั่นคง เพื่อให้ประชาชนอยู่ดีกินดี อันจะก่อเกิดให้เกิดความมั่นคงที่ยั่งยืน , ในส่วนของกําลังพลที่ปฏิบัติหน้าที่ ในพื้นที่เน้นการให้ความรู้เกี่ยวกับข้อกฎหมาย หลักศาสนาที่ถูกต้อง รวมถึงเรื่องสิทธิมนุษยชนที่จําเป็นต่อการปฏิบัติงาน และให้กําลังพลทําความเข้าใจกับประชาชน เกี่ยวกับบทบาทภารกิจหน้าที่ ของเจ้าหน้าที่ ที่ปฏิบัติงานเพื่อแก้ไขปัญหาจังหวัดชายแดนภาคใต้ รวมทั้งเน้นย้ําให้กําลังพลรักษาระเบียบวินัย และการปฏิบัติงานต้องมีความละเอียดรอบคอบ ไม่ประมาท และ เน้นย้ําให้ผู้บังคับบัญชาทุกระดับดูแลเรื่องขวัญกําลังใจแก่ผู้ใต้บังคับบัญชาเพื่อให้ทุกคน สามารถปฏิบัติงานได้อย่างมีประสิทธิภาพและมีขวัญกําลังใจที่ดี
นอกจากนี้ยังได้ฝากเตือนให้ทุกฝ่ายใช้สื่อโซเชียลอย่างมีสติ เพราะสื่อสังคมออนไลน์จะมีส่วนสําคัญยิ่งต่อการคลี่คลายปัญหาจังหวัดชายแดนภาคใต้ได้อีกทางหนึ่ง หลังจากเสร็จสิ้นการมอบแนวทางการทํางานให้กับหน่วยต่างๆแล้ว รัฐมนตรีช่วยว่าการกระทรวงกลาโหม/หัวหน้าผู้แทนพิเศษของรัฐบาล ได้พบปะกําลังพลในสังกัดหน่วยเฉพาะกิจปัตตานี พร้อมให้โอวาทและบันทึกภาพร่วมกับกําลังพล ก่อนเดินทางต่อไปยังศาลากลางจังหวัดปัตตานีเพื่อรับทราบผลการปฏิบัติงานด้านคดีความมั่นคงในพื้นที่ และเยี่ยมชมศูนย์ควบคุม CCTV ของ “ศูนย์พิทักษ์ปัตตานี” ที่เทศบาลเมืองปัตตานีต่อไป
รัฐบาลไทย-ข่าวทำเนียบรัฐบาล-โฆษกรัฐบาลเผยนายกรัฐมนตรี ขอให้ภาคสังคมเปิดใจรับฟังความคิดเห็นของทุกฝ่าย เพื่อนำไปสู่การแก้ไขปัญหาที่เกิดขึ้นร่วมกัน
วันพุธที่ 22 กุมภาพันธ์ 2560
โฆษกรัฐบาลเผยนายกรัฐมนตรี ขอให้ภาคสังคมเปิดใจรับฟังความคิดเห็นของทุกฝ่าย เพื่อนําไปสู่การแก้ไขปัญหาที่เกิดขึ้นร่วมกัน
พลโท สรรเสริญ แก้วกําเนิด โฆษกประจําสํานักนายกรัฐมนตรีเผยนายกรัฐมนตรีขอให้ภาคสังคมเปิดใจรับฟังความคิดเห็นของทุกฝ่ายเพื่อนําไปสู่การแก้ไขปัญหาที่เกิดขึ้นร่วมกัน
วันนี้ ( 21 ก.พ. 60) เวลา 14.20 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่งมี พลเอก ประยุทธ์ จันทร์โอชา นายกรัฐมนตรี เป็นประธานฯ พลโท สรรเสริญ แก้วกําเนิด โฆษกประจําสํานักนายกรัฐมนตรี ได้กล่าวถึงสิ่งที่นายกรัฐมนตรีฝากให้สื่อมวลชนและทุกภาคส่วนในสังคมกลับไปคิดเกี่ยวกับปัญหาต่าง ๆ ที่เกิดขึ้นในขณะนี้ ทั้งเรื่องโรงไฟฟ้า การทุจริตคอร์รัปชั่น วัดพระธรรมกาย ฯลฯ ว่า หากคิดในมุมลบก็เป็นมุมลบ แต่หากคิดในมุมบวกก็คิดได้อีกอย่างว่า ประเทศของเรามีปัญหาดังกล่าวสะสมค้างคามาเป็นเวลานานตั้งแต่รัฐบาลในอดีตที่ปล่อยปละละเลยและเพิกเฉย ซึ่งรัฐบาลปัจจุบันและคณะรักษาความสงบแห่งชาติ (คสช.) ได้พยายามดําเนินการเร่งรัดทุกเรื่องที่เกิดขึ้นให้สําเร็จไม่ว่าจะเป็นเรื่องเศรษฐกิจโครงการพัฒนาระเบียงเศรษฐกิจภาคตะวันออก หรือ Eastern Economics Corridor Development (EEC)รวมทั้งการปรับหลักสูตรการศึกษา การผลิตนักเรียนอาชีวะให้จบออกมาสามารถมีงานทําได้ทันทีและตรงกับความต้องการของโรงงาน การทําเกษตรแปลงใหญ่เพื่อลดต้นทุนการผลิตด้านการเกษตร ทําให้เกษตรกรมีความเข้มแข็งสามารถที่จะผลิตได้ตั้งแต่ต้นทางจนถึงปลายทางโดยไม่พึงพ่อค้าคนกลาง เรื่องเหล่านี้เป็นสิ่งที่รัฐบาลปัจจุบันพยายามเร่งรัดแก้ไขมาโดยตลอดซึ่งทําให้มีทั้งผู้ได้รับประโยชน์และเสียประโยชน์ จึงทําให้เกิดปัญหาและเรื่องต่าง ๆ ดังกล่าวขึ้นมาในขณะนี้
อย่างไรก็ตาม นายกรัฐมนตรี ได้ยืนยันกับทุกคนว่าไม่เคยท้อต่ออุปสรรคปัญหาที่เกิดขึ้น และขอให้คณะรัฐมนตรียึดแนวทางเดียวกันว่า คนเก่งมีมากแต่คนมีโอกาสมีไม่มาก วันนี้เราได้รับโอกาสจากประชาชนให้ดูแลปรับปรุงบ้านเมืองของเราที่มีปัญหามาช้านานให้ผ่านพ้นไปให้ได้ด้วยดี เพราะฉะนั้นทุกคนต้องตั้งใจทําหน้าที่ของตนเองอย่างดีที่สุดแม้จะมีเสียงคัดค้านในบางเรื่องแต่ก็ต้องรับฟังทุกฝ่ายเพราะคือความห่วงใยที่แต่ละคนมีต่อประเทศชาติ เมื่อรับฟังแล้วข้อมูลไม่ตรงกัน ทุกคนก็ต้องเปิดใจรับฟังข้อมูลโดยไม่เอาความหลงและความเชื่อที่ไม่เปิดรับข้อมูลใด ๆ มาเป็นตัวตั้งในการตัดสินใจ
--------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-รองนายกรัฐมนตรี และรัฐมนตรีว่าการกระทรวงยุติธรรม ลงพื้นที่จังหวัดภูเก็ต  มอบนโยบายงานด้านยุติธรรม ลดความเหลื่อมล้ำให้ประชาชน
วันจันทร์ที่ 9 กรกฎาคม 2561
รองนายกรัฐมนตรี และรัฐมนตรีว่าการกระทรวงยุติธรรม ลงพื้นที่จังหวัดภูเก็ต  มอบนโยบายงานด้านยุติธรรม ลดความเหลื่อมล้ําให้ประชาชน
รองนายกรัฐมนตรี และรัฐมนตรีว่าการกระทรวงยุติธรรม ลงพื้นที่จังหวัดภูเก็ต มอบนโยบายงานด้านยุติธรรม ลดความเหลื่อมล้ําให้ประชาชน
เมื่อวันอาทิตย์ที่ ๘ กรกฎาคม ๒๕๖๑
ณ โรงแรมโนโวเทล ภูเก็ต โภคีธรา อําเภอเมืองภูเก็ต จังหวัดภูเก็ต
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม พร้อมคณะ
ลงพื้นที่จังหวัดภูเก็ต เป็นประธานการประชุมและมอบนโยบายงานด้านยุติธรรม
ให้กับเจ้าหน้าที่หน่วยงานในสังกัดกระทรวงยุติธรรม
โดยมุ่งเน้นให้หน่วยงานให้ความสําคัญกับการดูแลทุกข์สุขของประชาชน
รวมทั้งการลดปัญหาความเหลื่อมล้ําในพื้นที่ต่างๆ ตามนโยบายในด้านการอํานวยความยุติธรรม
ลดความเหลื่อมล้ํา ขจัดความทุกข์ยาก สร้างประชาสามัคคี ส่งเสริมคนดีสู่สังคม
ต่อจากนั้น รองนายกรัฐมนตรีและรัฐมนตรีว่าการกระทรวงยุติธรรม พร้อมหัวหน้าส่วนราชการ
ในสังกัดกระทรวงยุติธรรม ได้ตรวจเยี่ยมเรือนจําจังหวัดภูเก็ต เพื่อรับฟังปัญหาและอุปสรรคในการปฏิบัติงาน
อันเป็นการสร้างขวัญและกําลังใจให้แก่เจ้าหน้าที่
รัฐบาลไทย-ข่าวทำเนียบรัฐบาล-“กยศ. ชี้แจงกรณีนักศึกษายื่นหนังสือขอให้ทบทวน พ.ร.บ. กยศ.”
วันศุกร์ที่ 26 กรกฎาคม 2562
“กยศ. ชี้แจงกรณีนักศึกษายื่นหนังสือขอให้ทบทวน พ.ร.บ. กยศ.”
จากกรณีที่ตัวแทนนักศึกษามหาวิทยาลัยธรรมศาสตร์ พรรคโดมปฏิวัติได้ยื่นหนังสือถึงประธานสภาผู้แทนราษฎร เพื่อขอให้แก้ไขกฎหมายกองทุนเงินให้กู้ยืมเพื่อการศึกษาในประเด็นเพดานอัตราดอกเบี้ยร้อยละ 7.5 ต่อปี และเงื่อนไขเกี่ยวกับผู้ค้ําประกันนั้น
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า จากกรณีที่ตัวแทนนักศึกษามหาวิทยาลัยธรรมศาสตร์ พรรคโดมปฏิวัติได้ยื่นหนังสือถึงประธานสภาผู้แทนราษฎร เพื่อขอให้แก้ไขกฎหมายกองทุนเงินให้กู้ยืมเพื่อการศึกษาในประเด็นเพดานอัตราดอกเบี้ยร้อยละ 7.5 ต่อปี และเงื่อนไขเกี่ยวกับผู้ค้ําประกันนั้น
กองทุนขอชี้แจงว่า ตามพระราชบัญญัติกองทุนเงินให้กู้ยืมเพื่อการศึกษา พ.ศ. 2560 มาตรา 45 ได้ระบุว่า คณะกรรมการจะกําหนดให้เริ่มคิดดอกเบี้ยหรือประโยชน์อื่นใดจากผู้กู้ยืมเงินนับแต่เวลาใดภายหลังที่สําเร็จการศึกษาหรือเลิกการศึกษาแล้วก็ได้ แต่อัตราดอกเบี้ยหรือประโยชน์อื่นใดที่คิด ณ วันทําสัญญา ต้องไม่เกินอัตราร้อยละ 7.5 ต่อปี และห้ามมิให้คิดดอกเบี้ยทบต้น ซึ่งปัจจุบันกองทุนคิดอัตราดอกเบี้ยเพียงร้อยละ 1 ต่อปีของเงินต้นคงค้างทั้งหมด อีกทั้งยังไม่มีแนวคิดที่จะเพิ่มอัตราดอกเบี้ยดังกล่าว สําหรับกรณีกองทุนกําหนดให้มีผู้ค้ําประกัน ตามมาตรา 41 ได้ระบุว่า ในการทําสัญญากู้ยืมเงิน คณะกรรมการจะกําหนดให้มีผู้ค้ําประกันการชําระหนี้ด้วยก็ได้ ดังนั้น เพื่อให้เป็นไปตามวัตถุประสงค์ของ พ.ร.บ. ดังกล่าว กองทุนจึงมิได้กําหนดหลักเกณฑ์การค้ําประกันที่เข้มงวดเพื่อไม่ให้เป็นอุปสรรคต่อนักเรียน นักศึกษาผู้ที่ขาดแคลนทุนทรัพย์และมีความประสงค์ขอกู้ยืมเพื่อการศึกษา และเปิดโอกาสให้บุคคลใดก็ได้เป็นผู้ค้ําประกัน โดยไม่พิจารณาถึงคุณสมบัติของผู้ค้ําประกัน ซึ่งหากดูสถิติผู้ค้ําประกันร้อยละ 99 เป็นบิดา มารดา และญาติพี่น้องของผู้กู้ยืม
ทั้งนี้ กองทุนเงินให้กู้ยืมเพื่อการศึกษา เป็นหน่วยงานของรัฐในกํากับดูแลของรัฐมนตรีว่าการกระทรวงการคลัง และมีฐานะเป็นนิติบุคคล เริ่มดําเนินการให้กู้ยืมตั้งแต่ปี 2539 โดยมีวัตถุประสงค์เพื่อสนับสนุนและส่งเสริมการศึกษาด้วยการให้เงินกู้ยืมเพื่อการศึกษาให้แก่นักเรียนนักศึกษาที่ขาดแคลนทุนทรัพย์ / ศึกษาในสาขาวิชาที่เป็นความต้องการหลัก / ศึกษาในสาขาวิชาขาดแคลน หรือสาขาวิชาที่กองทุนมุ่งส่งเสริมเป็นพิเศษ / เรียนดีเพื่อสร้างความเป็นเลิศ โดยมุ่งเป็นกองทุนหมุนเวียนที่ให้โอกาสทางการศึกษาเพื่อสร้างอนาคตที่มั่นคง มั่งคั่ง และยั่งยืน” ผู้จัดการกองทุนฯ กล่าวในที่สุด
รัฐบาลไทย-ข่าวทำเนียบรัฐบาล-เลขาธิการสภาสังคมสงเคราะห์แห่งประเทศไทย ในพระบรมราชูปถัมภ์พร้อมคณะ เข้าพบ นรม.
วันอังคารที่ 8 สิงหาคม 2560
เลขาธิการสภาสังคมสงเคราะห์แห่งประเทศไทย ในพระบรมราชูปถัมภ์พร้อมคณะ เข้าพบ นรม.
เพื่อประชาสัมพันธ์การจําหน่ายผลิตภัณฑ์ดอกมะลิ “สัญลักษณ์วันแม่” เนื่องในโอกาสวันแม่แห่งชาติ 12 ส.ค. 60
วันนี้ (8 สิงหาคม 2560) เวลา 08.30 น. ณ บริเวณโถงชั้น 1 ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี นางเพ็ญพักตร์ ศรีทอง เลขาธิการสภาสังคมสงเคราะห์ฯ และคณะ พร้อมด้วยศิลปินจากจีเอ็มเอ็ม แกรมมี่ นายพีรพัฒน์ สวัสดิ์มูล (พี สะเดิด) นางสาวสุรัตน์ติกานต์ พรรคเจริญ (เอิร์น เดอะสตาร์) และนายภูศิลป์ วารินรักษ์ (เต๋า ภูศิลป์) พร้อมด้วยคณะนิสิตนักศึกษา มาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์กิจกรรมการจําหน่ายผลิตภัณฑ์ดอกมะลิสัญลักษณ์วันแม่ เนื่องในโอกาสวันแม่แห่งชาติ 12 สิงหาคม 2560 พร้อมทั้งขายดอกมะลิให้กับเจ้าหน้าที่และผู้มาติดต่องานและประชาชนทั่วไป โดยเงินรายได้จากการขายดอกมะลิ ส่วนหนึ่งจะนําขึ้นทูลเกล้าฯ ถวายสมเด็จพระนางเจ้าสิริกิต์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยเสด็จพระราชกุศลตามพระราชอัธยาศัยและอีกส่วนหนึ่งสมทบกองทุนร่วมใจสงเคราะห์ชุมชน เพื่อช่วยเหลือผู้ประสบความทุกข์ยากเดือดร้อนและเป็นทุนการศึกษาเด็กยากจนทั่วประเทศ
โอกาสนี้ ตัวแทนสภาสังคมสงเคราะห์แห่งประเทศไทย ได้ติดเข็มกลัด “ดอกมะลิ” บนปกเสื้อสูท ให้แก่นายกรัฐมนตรี ทั้งนี้ นายกรัฐมนตรีได้กล่าวทักทายผู้เข้าพบด้วยอัธยาศัยอันดีและย้ําว่า ทุกคนต้องให้ความสําคัญวันแม่ รักแม่ให้มาก ๆ และกล่าวขอบคุณที่ให้กําลังใจ รวมทั้งได้ร่วมถ่ายภาพและทักทายให้กําลังใจนิสิตนักศึกษาที่มาร่วมงานดังกล่าว โดยขอให้ตั้งใจศึกษาเล่าเรียนทําอะไรให้คิดไปข้างหน้า และสร้างการรับรู้ให้ได้เพื่อเป็นกําลังสําคัญของชาติในการพัฒนาประเทศต่อไป
อนึ่ง ประชาชนที่สนใจร่วมกิจกรรมการกุศลดังกล่าว (ดอกมะลิช่อละ 10 บาท) กรุณาติดต่อหรือสอบถามรายละเอียดเพิ่มเติมได้ โทร 02-354-7533-37 ต่อ 604-607 ในวันและเวลาราชการ (08.30-16.30 น.)
****************************************
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-บสย. ลงพื้นที่ เชียงใหม่ กระตุ้น 18 ธนาคาร ปล่อยสินเชื่อ SMEs
วันศุกร์ที่ 8 กันยายน 2560
บสย. ลงพื้นที่ เชียงใหม่ กระตุ้น 18 ธนาคาร ปล่อยสินเชื่อ SMEs
กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เป็นประธานเปิดงานประชุมสัมมนา ภายใต้โครงการ  “มาตรการกระตุ้นสินเชื่อ SMEs ผ่านกลไกการค้ําประกันของ บสย.” กระตุ้น 18 ธนาคารพันธมิตร
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เป็นประธานเปิดงานประชุมสัมมนา ภายใต้โครงการ “มาตรการกระตุ้นสินเชื่อ SMEs ผ่านกลไกการค้ําประกันของ บสย.” กระตุ้น 18 ธนาคารพันธมิตร ปล่อยสินเชื่อและค้ําประกันสินเชื่อ วงเงิน 81,000 ล้านบาท หลังบรรลุข้อตกลงความร่วมมือ 3 ฝ่าย ระหว่างรัฐบาล -บสย.และธนาคาร ร่วมกันผลักดัน โครงการค้ําประกันสินเชื่อ SMEs ทวีทุน (PGS ระยะที่ 6) ปรับปรุงใหม่ ที่จังหวัดเชียงใหม่ โดยมี ดร.สิงห์ชัย บุณยโยธิน ผู้อํานวยการอาวุโส สํานักงานภาคเหนือ ธนาคารแห่งประเทศไทย ร่วมบรรยายพิเศษเรื่อง “บทบาท ธปท.ในการสนัยสนุนและช่วยเหลือ SMEs” โดยมีธนาคารพันธมิตรร่วมงานเกือบ 200 คน
สําหรับการลงพื้นที่จังหวัดเชียงใหม่ เป็นพื้นที่ที่มีผู้ประกอบการที่มีศักยภาพในเชิงเศรษฐกิจสูง ด้วยกําลังการผลิต การต่อยอดขยายกิจการ ระดับเงินทุนหมุนเวียน รองรับการเติบโตของตลาดท่องเที่ยวและโรงแรม ภาคบริการ ผลิตภัณฑ์พื้นเมือง ภาคการผลิตอาหารและเครื่องดื่ม และภาคการเกษตร มั่นใจว่าโครงการค้ําประกันสินเชื่อ SMEs ทวีทุน (PGS ระยะที่ 6) ปรับปรุงใหม่ จะเป็นกลไกสําคัญของการกระตุ้นเศรษฐกิจและสร้างมูลค่าทางเศรษฐกิจในจังหวัดเชียงใหม่ และภาพรวมของประเทศมากขึ้น พร้อมกันนี้ บสย.ได้เตรียมลงพื้นที่จัดกิจกรรมนี้ที่จังหวัดสงขลา ในวันที่ 22 กันยายน 2560 ต่อไป
บรรษัทประกันสินเชื่ออุตสาหกรรมขนาดย่อม
ศูนย์ลูกค้าสัมพันธ์ 0-2890-9999
ชนิญญา สันสมภาค 081-860-7477   chaninya@tcg.or.th  www.tcg.or.th
ศรัญยู ตันติเสรี   091-771-2885   saranyu@tcg.or.th   www.facebook.com/tcg.or.th
วิขุดา ก้องกีรติ  089-605-9870  wichuda@tcg.or.th
รัฐบาลไทย-ข่าวทำเนียบรัฐบาล-นายกฯ เตรียมลงพื้นที่ประชุม ครม. สัญจรในพื้นที่กลุ่มจังหวัดภาคกลางตอนล่าง 1 ได้แก่ จังหวัดกาญจนบุรี ราชบุรี และสุพรรณบุรี
วันศุกร์ที่ 8 พฤศจิกายน 2562
นายกฯ เตรียมลงพื้นที่ประชุม ครม. สัญจรในพื้นที่กลุ่มจังหวัดภาคกลางตอนล่าง 1 ได้แก่ จังหวัดกาญจนบุรี ราชบุรี และสุพรรณบุรี
นายกฯ เตรียมลงพื้นที่ประชุม ครม. สัญจรในพื้นที่กลุ่มจังหวัดภาคกลางตอนล่าง 1 ได้แก่ จังหวัดกาญจนบุรี ราชบุรี และสุพรรณบุรี
วันนี้ (8 พฤศจิกายน 2562) เวลา 15.00 น. นางสาวไตรศุลี ไตรสรณกุล รองโฆษกประจําสํานักนายกรัฐมนตรี ให้สัมภาษณ์ในรายการ Government Weekly เกี่ยวกับการประชุมคณะรัฐมนตรีอย่างเป็นทางการนอกสถานที่ ครั้งที่ 1/2562 ดังนี้
นางสาวไตรศุลีฯ รองโฆษกประจําสํานักนายกรัฐมนตรี เปิดเผยถึงการประชุมคณะรัฐมนตรีอย่างเป็นทางการนอกสถานที่ ครั้งที่ 1/2562 ว่า การจัดประชุม ครม. สัญจรในครั้งนี้ได้เลือกพื้นที่กลุ่มจังหวัดภาคกลางตอนล่าง 1 ประกอบด้วยจังหวัดกาญจนบุรี ราชบุรี และสุพรรณบุรี ซึ่งเป็นพื้นที่แหล่งผลิตและแปรรูปสินค้าทางการเกษตรที่สําคัญของประเทศ เช่น ข้าว อ้อย ปศุสัตว์ ทั้งยังมีศักยภาพด้านการท่องเที่ยวและเป็นที่ตั้งเขตเศรษฐกิจพิเศษชายแดนเชื่อมโยงระเบียงเศรษฐกิจ GMS ตอนใต้ โดยเป้าหมายสําคัญในการลงพื้นที่ในครั้งนี้ คือ การติดตามผลการขับเคลื่อนนโยบายของรัฐบาลและแผนงาน โครงการสําคัญในพื้นที่ ทั้งด้านการเกษตร สาธารณสุข การท่องเที่ยว และบริหารจัดการสิ่งแวดล้อม ซึ่งนายกรัฐมนตรีจะได้ติดตามความก้าวหน้าในการดําเนินงานด้านต่าง ๆ ทั้งด้านโครงสร้างพื้นฐานและโลจิสติกส์ โครงการทางหลวงแนวใหม่เชื่อมต่อสามแยกวังมะนาว – บรรจบทางหลวงหมายเลข 3510 เป็นจุดเชื่อมต่อระเบียงเศรษฐกิจภาคเหนือ – ภาคใต้ และภาคตะวันออก – ภาคตะวันตก ด้านการพัฒนาคุณภาพชีวิต มอบหนังสืออนุญาตในการทําประโยชน์หรืออยู่อาศัยในพื้นที่เป้าหมายการจัดที่ดินทํากินให้ชุมชน มอบสมุดประจําตัวผู้ที่ได้รับการจัดที่ดินทํากินให้ชุมชนตามนโยบายของรัฐบาล พร้อมตรวจเยี่ยมโครงการจัดระเบียบแพ เปิดโครงการบ้านพักและมอบกุญแจบ้านให้ผู้เข้าอาศัย ด้านการท่องเที่ยว ติดตามความก้าวหน้าโครงการพัฒนาการท่องเที่ยวทางน้ํา “วิถีคลอง วิถีไทย” เยี่ยมชมเกษตรปลอดสารพิษ ผลิตภัณฑ์ชุมชน การท่องเที่ยววิถีเกษตรสะท้อนประวัติศาสตร์ ติดตามโครงการปรับปรุงภูมิทัศน์พัฒนาเมืองเก่าบริเวณโรงงานกระดาษไทย และด้านการเกษตร เยี่ยมชมโครงการลดต้นทุนการผลิตให้กับตัวแทนเกษตรกร และกิจการของสหกรณ์โคนมหนองโพในพระบรมราชูปถัมภ์ ซึ่งเป็นการขับเคลื่อนและผลักดันแผนงาน โครงการสําคัญที่สอดคล้องกับแผนพัฒนาจังหวัดและกลุ่มจังหวัดภาคกลางตอนล่าง 1
“นอกจากนี้ นายกรัฐมนตรี รองนายกรัฐมนตรี และรัฐมนตรีจะได้พบปะกับพี่น้องประชาชนในพื้นที่เพื่อรับฟังข้อร้องเรียนและปัญหาความเดือดร้อน รวมถึงยังเป็นการกระตุ้นเศรษฐกิจ ด้านการค้า การลงทุน และการท่องเที่ยวของจังหวัดกาญจนบุรี ราชบุรี และสุพรรณบุรี โดยผลการลงพื้นที่และผลการประชุมร่วมกับภาคเอกชนจะเป็นวาระเสนอให้คณะรัฐมนตรีพิจารณา เพื่อมอบหมายให้หน่วยงานที่เกี่ยวข้องไปดําเนินการแก้ไขปัญหาความเดือดร้อนของประชาชน รวมทั้งผลักดันแผนงานและโครงการสําคัญที่จะขับเคลื่อนการพัฒนาพื้นที่กลุ่มจังหวัดภาคกลางตอนล่าง 1 อย่างเป็นรูปธรรมต่อไป” รองโฆษกฯ กล่าว
.........................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ประชุมกับ ทปอ.มหาวิทยาลัยราชภัฏ
วันพฤหัสบดีที่ 13 กรกฎาคม 2560
ประชุมกับ ทปอ.มหาวิทยาลัยราชภัฏ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยภายหลังการประชุมหารือเรื่องระบบผลิตครู ร่วมกับที่ประชุมอธิการบดีมหาวิทยาลัยราชภัฏ (ทปอ.มรภ.) 38 แห่ง
โดย รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ ดร.สุภัทร จําปาทอง เลขาธิการคณะกรรมการการอุดมศึกษา และผู้แทนสํานักงานเลขาธิการคุรุสภา เข้าร่วม
นพ.ธีระเกียรติ เจริญเศรษฐศิลป์กล่าวว่า จุดเริ่มต้นของการหารือในครั้งนี้ เพื่อต้องการกระตุ้นให้สถาบันผลิตครูทุกแห่ง มีความตื่นตัวและได้กําหนดระบบการผลิตครูอย่างจริงจังโดยผู้ที่อยู่ในวิชาชีพครู ที่จะช่วยพัฒนาและทําให้เกิดการเปลี่ยนแปลงครั้งใหญ่ และสอดคล้องตามพระราชหัตถเลขาของสมเด็จพระเจ้าอยู่หัวมหาวชิราลงกรณ บดินทรเทพยวรางกูร (รัชกาลที่ 10) ที่ทรงเน้นให้มหาวิทยาลัยราชภัฏ เป็นสถาบันหลักในการผลิตครูที่มีคุณภาพ
ในการประชุมครั้งนี้ ได้หยิบยกประเด็นที่คณะกรรมการคุรุสภา เห็นชอบในหลักการตามที่สภาคณบดีคณะคุรุศาสตร์/ศึกษาศาสตร์แห่งประเทศไทย (ส.ค.ศ.ท.) เสนอให้กลับไปใช้ระบบผลิตครูหลักสูตร 4 ปีโดยได้มีการหารืออย่างกว้างขวาง ซึ่งมีทั้งกลุ่มที่เห็นด้วยและไม่เห็นด้วย โดยบางกลุ่มได้แสดงความเห็นในเรื่องของกระบวนการและใช้ระยะเวลามากเพื่อให้ครูได้รับความรู้ตลอดจนเทคนิคการสอนและประสบการณ์รอบด้าน ในขณะที่บางส่วนเห็นว่าการผลิตครูขึ้นอยู่กับกระบวนการมากกว่าจํานวนปี เช่น โครงการคุรุทายาท ที่มีกระบวนการผลิตครูอย่างเข้มข้นในระยะเวลาเพียง 4 ปีเท่านั้น ส่วนเรื่องของมาตรฐานครูที่ยึดสมรรถนะ (Competency base) เป็นหลักนั้น ทุกคนเห็นเป็นไปในทิศทางเดียวกัน
ประกอบกับได้มีการนําเสนอผลการวิจัยของสถาบันเพื่อการพัฒนาประเทศไทย (TDRI) ในเรื่องการผลิตครูหลักสูตร 5 ปี ว่ามีจุดอ่อนอยู่ที่เนื้อหา ไม่ใช่สมรรถนะ นอกจากนี้ยังทําให้ต้องใช้เวลาเรียนเพิ่มขึ้นอีก 1 ปี ในขณะที่แต่ละปีก็มีการผลิตครูถึง 50,000 คน โดยมีค่าใช้จ่าย 1 แสนบาทต่อคนต่อปี แต่เมื่อนําผลวิจัยมาเทียบเคียงระหว่างผู้จบหลักสูตรครู 5 ปี กับ 4 ปี กลับพบว่ามีคุณลักษณะที่ไม่แตกต่างกันด้วย
ดังนั้น ขณะนี้จึงอาจยังไม่ได้ข้อสรุปที่ชัดเจนเนื่องจากยังมีทั้งกลุ่มที่แน่ใจและไม่แน่ใจว่าระบบใดจะดีกว่ากัน เช่นเดียวกับกรณีตัวอย่างในหลาย ๆ วิชาชีพทั่วโลก หากระบบไม่ลงตัวก็สามารถมีหลายระบบได้ เพราะท้ายที่สุดแล้วก็ต้องวัดกันที่ผลผลิต วัดที่ผู้จบการศึกษา และเพื่อเปิดโอกาสให้วิชาชีพได้กําหนดระบบผลิตเอง จึงมอบสํานักงานคณะกรรมการการอุดมศึกษา จัดประชุมหารือร่วมกันระหว่างสถาบันคุรุพัฒนา สํานักงานเลขาธิการคุรุสภา สภาคณบดี ตลอดจนนักวิชาการ โดยเร็วที่สุด เพื่อขบคิดพิจารณาระบบผลิตครูที่เหมาะกับบริบทและองค์ประกอบหลาย ๆ ด้านของเรา
แต่หากตกลงไม่ได้หรือต้องมีการผลิตครู 2 ระบบ ก็จะไม่ให้ส่งผลกระทบต่อผู้เรียนทั้งหลักสูตร 5 ปี และ 4 ปี รวมทั้งจะเริ่มใช้ระบบการผลิตใหม่ได้ทันในปีการศึกษา 2561 ตามเป้าหมายที่วางไว้อย่างแน่นอน
นวรัตน์ รามสูต, บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี: ถ่ายภาพ